Santeri Airola

Santeri Matti Tapio Airola (s. 29. kesäkuuta 2000 Lappeenranta) on suomalainen jääkiekkopuolustaja, joka pelaa SM-liigajoukkue Saimaan Pallossa. Hän laukoo oikealta.
Ura.
Seuraura.
Airola on Imatran Ketterän kasvatti. Hän siirtyi C-juniori-ikäisenä Saimaan Palloon kaudeksi 2014–2015. Kaudella 2016–2017 Airola oli B-nuorten SM-karsinnoissa kuudella osumallaan joukkueensa eniten maaleja tehnyt puolustaja Aleksi Akkasen kanssa. C-nuorten SM-sarjan runkosarjassa hän oli SaiPan tehokkain puolustaja tehoilla 4+9=13.
Kaudeksi 2017–2018 Airola palasi kasvattajaseuraansa Ketterään ja pelasi suurimman osan kaudestaan seuran A-nuorten Mestisjoukkueessa. Hän sijoittui tehoilla 6+25=31 koko sarjan puolustajien pistepörssissä toiseksi edellään vain KeuPa HT/Pelikaaneja ja SaPKoa edustanut Henri Pennanen. Airola harjoitteli kesällä 2018 Ketterän Mestis-joukkueessa, mutta hän siirtyi kaudeksi 2018–2019 SaiPan A-nuorten SM-liigajoukkueeseen. Airola oli joukkueen paras syöttäjä ja tehokkain puolustaja tehoilla 4+27=31. Airola debytoi kauden aikana myös seuran SM-liigajoukkueessa 29. joulukuuta 2018 vieraissa Tampereen Ilvestä vastaan. Hänet merkittiin SaiPan kolmospuolustajapariin Markus Kojon viereen. Airola sai ottelussa jääaikaa 12.29 minuuttia. Hän pelasi kauden aikana kolme SM-liigaottelua ilman tehopisteitä.
Helmikuussa 2019 Airola teki kasvattajaseuransa Ketterän kanssa 2+1-vuotisen Mestis-sopimuksen. Samalla hänen vahvistettiin pelaavan loppukauden 2018–2019 lainalla SaiPan organisaatiossa.
Pittsburgh Penguins varasi Airolan seitsemännellä kierroksella 211. pelaajana . Syyskuussa 2019 Ketterä lainasi hänet toistaiseksi voimassa olevalla sopimuksella SaiPan SM-liigajoukkueeseen. Vastaavasti SaiPa lainasi Ketterään Kasperi Torikan. Airola pelasi SaiPassa kaksi runkosarjaottelua ilman tehopisteitä, kunnes hän joutui loukkaantumisen vuoksi kuukaudeksi sivuun. Kuntouduttuaan lokakuussa Airola palasi Ketterän vahvuuteen. Hänen tulokaskautensa Mestiksessä toi 26 runkosarjaottelussa 11 syöttöpistettä.
Kaudeksi 2020–2021 Airola siirtyi 2+1-vuotisella SM-liigasopimuksella Tampereen Ilvekseen. Hän loukkaantui harjoituskaudella ja kuntouduttuaan Airola pelasi marraskuussa 2020 kaksi ottelua lainalla Mestis-joukkue Kooveessa. Ilveksessä hän debytoi kuitenkin tammikuussa 2021. Airola pelasi SM-liigassa loppukaudella 19 runkosarjaottelua tehden kolme syöttöpistettä.
Airola pelasi kaudella 2021–2022 vain kaksi ottelua lainalla Kooveen Mestis-joukkueessa lokakuussa 2021, mutta hänen kautensa päättyi kuitenkin tähän. Samassa kuussa Ilves tiedotti Airolan joutuvan leikkaukseen, josta toipuminen kestää arviolta peräti 6–8-kuukautta. Joulukuussa 2021 hän teki Ilveksen kanssa 1+1-vuotisen jatkosopimuksen. 
Alkukauden 2022–2023 Airola pelasi suurimmaksi osaksi lainalla Kooveen Mestis-joukkueessa, jossa hän pelasi 29 runkosarjaottelua tehopistein 8+14=22. Airola pelasi Ilveksessä viisi ottelua, kunnes 15. helmikuuta 2023 noin 40 minuuttia ennen siirtotakarajan umpeutumista seura lainasi hänet loppukaudeksi aiemman seuransa Saimaan Pallon SM-liigajoukkueeseen yhdessä hyökkääjä Joona Korhosen kanssa, kun taas vastaavasti Ilvekseen siirtyi puolustaja Greg Moro. Airola teki loppukaudella kymmenessä runkosarjaottelussa seitsemän syöttöpistettä. 
Huhtikuussa 2023 Airola teki SaiPan kanssa uuden, 1+1-vuotisen sopimuksen. Hän avasi maalitilinsä SM-liigassa heti kahdella osumalla kauden 2023–2024 kolmannella kierroksella 16. syyskuuta 2023 vieraissa KooKoota vastaan. Airolan jälkimmäinen maali syntyi kahden miehen ylivoimalla. Tommi Lehtinen valitsi hänet ottelun Alumnien tähtien ykköstähdeksi. Lokakuussa Airola teki SaiPan kanssa kaksivuotisen jatkosopimuksen kevääseen 2026 saakka. Hän oli lopulta joukkueen tehokkain puolustaja tehtyään 39 runkosarjaottelussa tehot 5+7=12. Airolan kauteen mahtui myös yli kolmen viikon mittainen poissaolo syyskuussa tulleen loukkaantumisen vuoksi.
Kaudella 2024–2025 Airola teki SM-liigan yhden kauden piste-ennätyksensä tehtyään 57 runkosarjaottelussa tehot 8+17=25. Hän oli SaiPan eniten maaleja tehnyt puolustaja. Pudotuspeleissä Airola teki 21 ottelussa tehot 4+3=7. Hän jakoi puolustajien maalipörssin voiton KalPan Jesper Mattilan ja Lasse Lappalaisen kanssa. Kuudennessa välieräottelussa 21. huhtikuuta 2025 Rauman Lukkoa vastaan Airola teki kaksi maalia, joista toinen ratkaisi SaiPalle 2–1-voiton, kun ensimmäistä jatkoerää oli pelattu 59 sekuntia. Hänen osumansa ratkaisi myös joukkueen SM-liigahistorian ensimmäisen finaalipaikan otteluvoitoin 4–2. Kari Weckström valitsi Airolan ottelun Alumnien tähtien ykköstähdeksi. Airola voitti kauden päätteeksi SM-hopeaa.
Marraskuussa 2025 Airola teki SaiPan kanssa vuoden mittaisen jatkosopimuksen kevääseen 2027 saakka.
Maajoukkueura.
Airola on pelannut 13 nuorten maaottelua.
Muuta.
Airolan isoveli Topi pelasi puolustajana A-junioriksi asti.